C 288/15

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 288/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Vänerlöjrom“

EÚ č.: PDO-SE-02412 – 6. marca 2018

(X) CHOP ( ) CHZO

1. Názov

„Vänerlöjrom“

2. Členský štát alebo tretia krajina

Švédsko

3. Opis poľnohospodárskeho výrobku alebo potraviny

3.1 Typ výrobku

1.7. Čerstvé ryby, mäkkýše a kôrovce a výrobky z nich

3.2 Opis výrobku, na ktorý sa vzťahuje názov uvedený v bode 1

„Vänerlöjrom“ je prírodný výrobok vyrobený iba z ikier siha malého (Coregonus albula) a soli (NaCl). „Vänerlöjrom“ sa predáva čerstvý, mrazený alebo rozmrazený. Vlastnosti výrobku „Vänerlöjrom“ sú rovnaké bez ohľadu na stav, v ktorom sa predáva.

„Vänerlöjrom“ má tieto vlastnosti:

Vzhľad: prírodný lesk, kamienkovitý ligot. Musia byť viditeľné celé ikry.

Konzistentnosť: pre výrobok „Vänerlöjrom“ sú príznačné celé vajíčka, ktoré pri jedení zreteľne „prasknú“, keď sa pritlačia na podnebie.

Veľkosť: veľkosť vajíčok sa pohybuje od 0,8 mm do 2,0 mm podľa toho, v akej fáze rybárskej sezóny sa sih malý uloví a v ktorej časti jazera Vänern.

Farba: jasná a svetlá, počas rybárskej sezóny sa farba mení od svetlooranžovej po trochu tmavšiu oranžovú farbu (S1060-Y30R až 080-Y40R v systéme Natural Colour System).

Obsah soli: 4,0 – 4,5 % NaCl.

Obsah vlhkosti: musí byť taký nízky, aby „Vänerlöjrom“ nevypadol z lyžice po jej obrátení. Ikrová hmota si musí zachovať tvar aj vtedy, ak sa položí na plochý povrch.

Chuť: jemná a čistá rybacia chuť lososa a umami s vyváženou slanosťou. Chuť sa zintenzívni po rozdrvení malých vajíčok v ústach.

3.3 Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Sih malý sa živí výhradne planktónom [Bythothrepes cederstroemi, Daphnia (sp), Bosmina (sp), Eurytemora (sp), Heterocope (sp) a Diaptomus (sp)], ktorý sa prirodzene vyskytuje v sladkovodnom jazere Vänern.

Suroviny:

Surovinou výrobku „Vänerlöjrom“ sú ikry siha malého (Coregonus albula) uloveného v jazere Vänern.

Iné zložky: nejodizovaná soľ (NaCl).

3.4 Špecifické kroky výroby, ktoré sa musia uskutočniť vo vymedzenej zemepisnej oblasti

„Vänerlöjrom“ sa vyrába z ikier siha malého (Coregonus albula) uloveného v jazere Vänern. Všetky kroky výrobného procesu, od ulovenia po prípravu výrobku „Vänerlöjrom“ (vytláčanie, vytriasanie, prvé premývanie, cedenie, dôkladné čistenie, sušenie a solenie) musia prebiehať vo vymedzenej zemepisnej oblasti opísanej v bode 4.

3.5 Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6 Špecifické pravidlá označovania výrobku, na ktorý sa vzťahuje registrovaný názov

Okrem všeobecných pravidiel označovania musia všetci výrobcovia výrobku „Vänerlöjrom“ označiť tento výrobok uvedeným logom.

4. Stručné vymedzenie zemepisnej oblasti

Výrobnú oblasť výrobku „Vänerlöjrom“ tvorí jazero Vänern a okolité obce:

Väse a Östra Fågelvik v okrese Väse;

Ölme a Varnum v okrese Ölme;

Visnum a Visnums Kil v okrese Visnum;

vidiecke a mestské oblasti mesta Karlstad a Hammarö v okrese Karlstad;

Segerstad, Grums a Ed v okrese Grums;

Millesvik, Eskilsäter, Ölserud, Botilsäter, By, Bro, Södra Ny a Tveta v okrese Näs

(všetky sa nachádzajú v provincii Värmland).

Leksberg, Björsäter, Torsö, Hassle, Berga, Lyrestad, Amnehärad a mesto Mariestad v okrese Vadsbro;

Källby, Skeby, Husaby a Sävare v okrese Kinnefjärding;

Medelplana, Västerplana, Österplana a Forshem v okrese Kinne;

Tådene, Norra Kedum, Örslösa, Söne, Rackeby, Skalunda, Sunnersberg, Gösslunda, Strö, Otterstad a mesto Lidköping v okrese Kålland;

Flo, Ås, Sal, Västernäs, Tun, Karaby a Frie v okrese Åse;

Västra Tunhem, Vassända-Naglum a mestoVänersborg v okrese Väne;

Bolstad, Grinstad, Gestad a Frändefors v okrese Sundal;

Skållerud, Holm a Järn v okrese Nordal;

vidiecke a mestské oblasti mesta Åmål Tössö med Tydie a Danisco v okrese Tössbo;

(všetky sa nachádzajú v provincii Västra Götaland).

5. Súvislosť so zemepisnou oblasťou

Osobitné vymedzenie zemepisnej oblasti

Jazero Vänern je najväčšie jazero vo Švédsku a tretie najväčšie jazero v Európe. Nachádza sa na juhozápade Švédska a má rozlohu približne 5 650 km2. Jeho priemerná hĺbka je 27 metrov a maximálna hĺbka 106 metrov. Jazero Vänern možno vzhľadom na jeho rozlohu prirovnať k vnútrozemskému moru s rozsiahlym súostrovím s viac ako 12 000 ostrovmi. Napriek tomuto rozsiahlemu súostroviu je jazero predovšetkým pelagické.

V strede jazera Vänern sa súostrovie Lurö na severe tiahne smerom k súostroviu Kålland na juhu. Tieto dve súostrovia viac-menej rozdeľujú jazero na dve veľké nádrže, pričom juhozápadné je známe ako jazero Dalbo a severovýchodné ako jazero Värmland. Jazero Dalbo je plytšie a má menší objem ako jazero Värmland. To znamená, že tieto dve nádrže majú trochu odlišné ročné teplotné cykly.

Jazero Vänern vzniklo asi pred 10 000 rokmi, keď sa postupne oddelilo od masy vody, z ktorej sa vytvorilo Baltské more, pričom jeho vznik je dôsledkom zdvihnutia, ku ktorému došlo po poslednej dobe ľadovej. V súčasnosti je priemerná výška vodnej hladiny jazera 44,3 metrov nad morom. Vďaka svojej izolácii od Baltského mora je jazero Vänern domovom niektorých reliktných kôrovcov z doby ľadovej.

Má rozsiahle povodie, ktoré siaha až do Nórska. Dominantným prítokom je rieka Klarälven, ktorej povodie má rozlohu 11 847,6 km2 a priemerný prietok dosahuje 162,5 m3/s (vysoký prietok vody je 690 m3/s).

Priemerný ročný úhrn zrážok na jazere Vänern je približne 600 mm a v oblasti pozdĺž nórskych hraníc na západ a severozápad približne 1 000 mm. V zime sú zrážky prevažne snehové. Snehová pokrývka môže byť výrazná (60 – 65 cm), a to predovšetkým v severozápadných častiach povodia. Sneh je tu zvyčajne ešte aj v apríli a zohráva úlohu pri veľkých jarných povodniach na mnohých riekach, ktoré ústia do jazera Vänern.

Švédska časť povodia zaberá približne 10 percent územia krajiny a skladá sa predovšetkým zo zalesneného územia, čo znamená, že sa do jazera privádza určitý organický materiál (celkové množstvo organického materiálu v jazere Vänern je približne 5 – 6 mg/l). Teplota povrchovej vody je od decembra do februára približne -5 – 0 °C a od mája do septembra približne 10 – 16 °C. Po vytvorení jazera Vänern sa vänernský sih malý oddelil od svojich príbuzných v Baltskom mori, čo znamená, že sa dnes geneticky líši od ostatných druhov siha malého a je prispôsobený prírodným podmienkam jazera Vänern.

Vänernský sih malý je pelagická ryba žijúca vo veľkých húfoch, ktoré sa pohybujú medzi jazerom Dalbo a jazerom Värmland v závislosti od faktorov, ako je teplota vody a podvodné prúdy. Zdržiava sa väčšinou v chladnejšej vode pod skočnou vrstvou.

Vänernský sih malý je bežný a tvorí asi 30 percent biomasy v otvorených vodách. Dospelosť dosahuje približne vo veku jedného roka. Jeho reprodukčný cyklus je ovplyvnený podnebím. Výdatné zrážky v zime so silnými jarnými povodňami a dobrým prítokom organického materiálu pomáhajú zabezpečiť vyššiu úroveň planktónu, ktorý je primárnym zdrojom potravy siha malého.

Opis ľudských faktorov

„Vänerlöjrom“ sa vyrába z ikier siha malého (Coregonus albula) uloveného v jazere Vänern.

Vlastnosti výrobku „Vänerlöjrom“ sú výsledkom zručnosti a odborných znalostí ľudí, ktorí sa podieľajú na rybolove dospelého ikernatého vänernského siha malého a na následnom procese prípravy.

Kvalita výrobku „Vänerlöjrom“ závisí v konečnom dôsledku od fázy obdobia trenia siha malého, v ktorej je ulovený. Vänernský sih malý má obdobie trenia od októbra do decembra. Presné obdobie trenia je ovplyvnené teplotou vody, a teda čas trenia sa medzi rôznymi časťami jazera Vänern líši. Počas obdobia trenia preferuje sih malý oblasti, kde sú vody v blízkosti dna tlačené k povrchu prúdmi a topografiou dna jazera. V súvislosti s trením sa húfy nachádzajú zväčša v hĺbke 10 – 20 metrov. Aj napriek moderným pomôckam sú znalosti rybárov o správaní siha malého v súvislosti s prúdmi, topografiou dna, počasím a smerom vetra kľúčové pre lov ikernatých rýb v správnom štádiu obdobia trenia, aby bola surovina – ikry – najvyššej možnej kvality.

Sih malý sa loví výhradne sieťami s veľkosťou ôk najmenej 16,5 mm. Každý rybár môže pri jednej rybolovnej operácii použiť najviac 1 400 metrov siete. Lov siha malého je regulovaný a vykonáva sa počas jeho obdobia trenia koncom jesene. Obdobie rybolovu stanovuje Švédska agentúra pre námorné a vodné hospodárstvo.

Počas procesu prípravy sa potom musí udržiavať kvalita surovín, aby mal výrobok „Vänerlöjrom“ svoje charakteristické vlastnosti. Príprava sa vykonáva ručne a musí sa urobiť rýchlo. Príprava výrobku „Vänerlöjrom“ sa začína hneď po vyložení úlovku. Keďže na zachovanie kvality ikier je potrebný rýchly proces prípravy, vykonáva sa príprava výrobku v bezprostrednej blízkosti jazera (nie viac ako 5 km od úrovne hladiny pri normálnej výške vodnej hladiny).

Na prípravu výrobku „Vänerlöjrom“ sa ikry z rýb ručne vytlačia a následne sa vytriasaním očistia od krvi, blán a nepoužiteľných vajíčok. U dospelých samíc siha malého môžu ikry predstavovať 5 – 10 % telesnej hmotnosti (približne 30 gramov). Ikry vytlačia z ikernatej ryby pracovníci vďaka šikovným rukám a dlhoročným skúsenostiam. Počas procesu sa čistota a kvalita suroviny kontroluje vizuálne.

Po vytrasení sa ikry ihneď trikrát až päťkrát prepláchnu v čistej studenej vode. Odstránia sa akékoľvek zvyšky nečistôt a ikry sa vložia do plachiet na cedenie, ktoré sa zavesia, aby voda mohla odtiecť. Aby ikry nestratili farbu alebo nenapučali až do prasknutia, musí byť čas medzi počiatočným opláchnutím a cedením čo najkratší (približne 10 minút).

Po precedení sa ikry sušia v chladnej miestnosti pri teplote 3 – 6 °C približne 48 hodín. Pri procese sušenia hmotnosť klesá približne o 8 – 10 %. Vysušené ikry sa solia nejodizovanou soľou (NaCl).

Vlastnosti hotového výrobku sa posudzujú pomocou odberu vzoriek a náhodných skúšok počas rybárskej sezóny. Posúdenia vykonávajú nezávislí hodnotitelia. Balené a predávané ako „Vänerlöjrom“ sú iba ikry, ktoré spĺňajú špecifikácie.

Výrobok „Vänerlöjrom“ je úzko spätý s miestnym prostredím. Rôzne podujatia spojené s jazerom Vänern a lovom siha malého vrátane podujatia s názvom Deň ikier siha malého prilákajú každoročne veľké množstvo návštevníkov.

Osobitné vlastnosti výrobku

„Vänerlöjrom“ sa vyrába z ikier vänernského siha malého, sladkovodnej ryby, ktorá je už 8 000 – 9 000 rokov geneticky oddelená od siha malého žijúceho v Botnickom zálive.

„Vänerlöjrom“ je prírodný výrobok, ktorý okrem kuchynskej soli (NaCl) neobsahuje nijaké pridané látky. Práve tým sa odlišuje od väčšiny ostatných výrobkov z rybích ikier na trhu.

„Vänerlöjrom“ získava svoje osobitné vlastnosti z minerálov a živín vôd jazera Vänern. Vajíčka sú o niečo menšie ako vajíčka siha malého žijúceho v Botnickom zálive. Ikry sú bledšie s jasným oranžovým odtieňom.

„Vänerlöjrom“ má vyváženú slanosť, ktorá zvýrazňuje jemnú a plnú chuť ikier.

Malá veľkosť vajíčok znamená, že „Vänerlöjrom“ sa vníma ako menej „zrnitý“, čo v kombinácii s vyváženou slanosťou a prirodzene elegantnou chuťou prispieva k príjemnému gurmánskemu zážitku.

„Vänerlöjrom“ je výrobok dobre zbavený vody (sušený), z ktorého sa uvoľňuje menej vody ako z iných podobných výrobkov na trhu.

Príčinná súvislosť

Jazero Vänern je veľmi osobité prostredie. Jazero sa oddelilo od Baltského mora približne pred 10 000 rokmi. Jeho ekosystém sa odvtedy vyvíjal bez kontaktu s Baltským morom, a preto sa jeho populácia siha malého v súčasnosti geneticky líši od populácie, ktorá žije v Baltskom mori. V jazere Vänern žije aj populácia reliktného zooplanktónu z doby ľadovej.

Voda v jazere Vänern pochádza z mnohých veľkých a malých vodných tokov, ktoré pretekajú najmä cez zalesnenú morénu a cez močiare a jazerá bohatšie na humus. Jazero je relatívne chudobné na živiny, takže keď doň po silných zrážkach pritečie voda bohatá na živiny, stimuluje sa rast planktónu, ktorý zase poskytuje potravu pre jedinečnú populáciu siha malého žijúceho v tomto jazere, ktorý je známy ako vänernský sih malý.

Kvalita vody jazera Vänern a skutočnosť, že zdroje potravy tvoria výlučne sladkovodné organizmy, prispievajú k osobitému charakteru ikier siha malého jazera Vänern. Vajíčka sú o niečo menšie ako vajíčka siha malého z Botnického zálivu a majú výrazne oranžovú farbu.

Na výrobu výrobku „Vänerlöjrom“ sa musí sih malý uloviť v správnej fáze obdobia trenia, aby sa zabezpečila najvyššia kvalita suroviny. Vzhľadom na veľkosť jazera Vänern sú podmienky v jazere ľahko ovplyvniteľné počasím a vetrom. Počas obdobia trenia siha malého na jeseň môžu byť podmienky veľmi náročné, čo musia rybári vziať do úvahy. Na správanie vänernského siha malého počas trenia má vplyv teplota vody, prúdy a topografia dna jazera. Ak chce rybár uloviť ikernaté samice v správnej fáze nesenia vajíčok, musí poznať správanie siha malého a na základe skúseností musí predvídať, kde sa bude sih trieť pri prevládajúcich poveternostných podmienkach.

Po ulovení ikernatého siha malého je potrebné počas procesu prípravy udržiavať kvalitu ikier, aby sa dosiahol osobitý charakter výrobku „Vänerlöjrom“. Prípravu vykonávajú ručne ľudia s dlhoročnými skúsenosťami a zručnosťami, ktoré sú nevyhnutné na výrobu vysokokvalitných ikier siha malého a ktorí ovládajú konkrétnu techniku potrebnú na ručné vytlačenie ikier z ryby.

Osobitné vlastnosti, ktoré definujú výrobok „Vänerlöjrom“, vychádzajú v plnej miere z prírodných podmienok danej zemepisnej oblasti a zo schopnosti ľudí využívať a spravovať suroviny pochádzajúce z týchto prírodných podmienok.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/produktspecifikation-vanerlojrom_2020_05_11-002.pdf

(1) Ú. v. EÚ L 343, 14.12.2012, s. 1.